b'\n_START_ARTICLE_\nVa\xc5\xa1ingtono paminklas\n_START_PARAGRAPH_\nVa\xc5\xa1ingtono paminklas (angl. The Washington Monument)\xc2\xa0\xe2\x80\x93 obeliskas, esantis netoli vakarinio Nacionalin\xc4\x97s al\xc4\x97jos galo Jungtini\xc5\xb3 Valstij\xc5\xb3 sostin\xc4\x97je Va\xc5\xa1ingtone. Paminklas buvo pastatytas \xc4\xafam\xc5\xbeinti pirmojo JAV prezidento, generolo D\xc5\xbeord\xc5\xbeo Va\xc5\xa1ingtono atminim\xc4\x85. I\xc5\xa1 marmuro, granito ir smiltainio pagamintas paminklas yra ne tik auk\xc5\xa1\xc4\x8diausias pasaulyje statinys i\xc5\xa1 akmens, bet ir auk\xc5\xa1\xc4\x8diausias pasaulio obeliskas, kurio auk\xc5\xa1tis siekia 169,294 metro. Pasaulyje yra ir auk\xc5\xa1tesni\xc5\xb3 paminklini\xc5\xb3 kolon\xc5\xb3, ta\xc4\x8diau jos arba n\xc4\x97ra pagamintos tik i\xc5\xa1 akmens, arba jos n\xc4\x97ra obeliskai. Va\xc5\xa1ingtono paminklas taip pat yra auk\xc5\xa1\xc4\x8diausias Va\xc5\xa1ingtono statinys. Paminkl\xc4\x85 suprojektavo architektas Robertas Milsas. Paminklo statybos prasid\xc4\x97jo 1848 metais, ta\xc4\x8diau jos nebuvo baigtos iki 1884 met\xc5\xb3, tai yra pra\xc4\x97jus 30 met\xc5\xb3 po architekto mirties. Pertrauka tarp statyb\xc5\xb3 atsirado d\xc4\x97l l\xc4\x97\xc5\xa1\xc5\xb3 tr\xc5\xabkumo ir JAV pilietinio karo. Marmuro atspalvio skirtingumas, matomas ma\xc5\xbedaug 46 metrai \xc4\xaf vir\xc5\xa1\xc5\xb3, liudija, ties kuria vieta ilgiems metams statybos buvo sustabdytos. Paminklo kertinis akmuo buvo pad\xc4\x97tas 1848 m. liepos 4 dien\xc4\x85, aliuminin\xc4\x97 galvut\xc4\x97 buvo u\xc5\xbed\xc4\x97ta 1884 m. gruod\xc5\xbeio 6 dien\xc4\x85. Oficialiai paminklas buvo atidarytas 1888 m. spalio 9 dien\xc4\x85. Baigus statyti paminkl\xc4\x85, jis tapo auk\xc5\xa1\xc4\x8diausiu pasaulio statiniu. Prie\xc5\xa1 tai auk\xc5\xa1\xc4\x8diausias pasaulyje statinys buvo Kelno katedra. Va\xc5\xa1ingtono paminklas i\xc5\xa1saugojo auk\xc5\xa1\xc4\x8diausio statinio vard\xc4\x85 iki 1889 m., kai Pranc\xc5\xabzijos sostin\xc4\x97je Pary\xc5\xbeiuje buvo baigtas statyti Eifelio bok\xc5\xa1tas. Paminklas stovi tiesiai \xc4\xaf rytus nuo Linkolno memorialo ir j\xc4\xaf atspindin\xc4\x8dio baseino.'